钦定古今图书集成/明伦汇编/氏族典/第119卷 > 陈慧纪
## 钦定古今图书集成/明伦汇编/氏族典/第119卷 > 陈慧纪

按《陈书陈慧纪传》，“慧纪，字元方，高祖之从孙也。涉猎
书史，负才任气。高祖平侯景，慧纪从焉，寻配以兵马。
景平，从征杜龛，除贞威将军、通直散骑常侍。高祖践
祚，封宜黄县侯，除黄门侍郎。世祖即位，出为安吉县
令，迁明威将军。光大元年，除持节通直散骑常侍、宣
远将军、丰州刺史。太建十年，吴明彻北讨败绩，以慧”
纪为持节、智武将军、缘江都督、兖州刺史。寻除使持
节、散骑常侍、宣毅将军、都督郢巴二州诸军事、郢州
刺史，增邑并前二千五百户。至德二年，迁使持节、散
骑常侍、云麾将军、都督荆信二州诸军事、荆州刺史。
祯明元年，萧琮尚书左仆射、安平王萧岩、晋熙王𤩽
等率其部众男女二万馀口诣慧纪请降，慧纪以兵
迎之。其年，以应接之功，加侍中、金紫光禄大夫、开府
仪同三司、征西将军。入隋，依例授仪同三司。顷之卒。
子正平，颇有文学。